CELEX: C2005/281/59
Language: el
Date: 2005-11-12 00:00:00
Title: Υπόθεση T-353/05: Προσφυγή — αγωγή της 20ής Σεπτεμβρίου 2005 — Kubanski κατά Επιτροπής

12.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/32
            
         Προσφυγή — αγωγή της 20ής Σεπτεμβρίου 2005 — Kubanski κατά Επιτροπής
   (Υπόθεση T-353/05)
   (2005/C 281/59)
   Γλώσσα διαδικασίας: η ιταλική
   Διάδικοι
   
      Προσφεύγουσα-ενάγουσα [στο εξής: προσφεύγουσα]: Gabrielle Giancarla Sharon Kubanski (Leggiuno, Ιταλία) [εκπρόσωποι: Massimo Condinanzi και Devis Bono, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 14ης Ιουνίου 2005, με την οποία απορρίφθηκε η υπ' αριθ. R/170/05 ένσταση που υπέβαλε στις 16 Φεβρουαρίου 2005, και, συνακόλουθα, να ακυρώσει την απόφαση D(2002)34440 της 16ης Δεκεμβρίου 2004·
            
         
               —
            
            
               να υποχρεώσει την Επιτροπή στην καταβολή της μισθολογικής διαφοράς, αναδρομικά από 16 Ιανουαρίου 2005 και έως την πραγματική αναπρόσληψη της προσφεύγουσας στην κατηγορία B IV, κλιμάκιο 2, και, ειδικότερα, στην καταβολή του ποσού που θα προσδιοριστεί κατά τη διάρκεια της διαδικασίας, ενδεχομένως με διεξαγωγή πραγματογνωμοσύνης·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Στην παρούσα υπόθεση η προσφεύγουσα βάλλει κατά της αποφάσεως με την οποία η καθής κατήγγειλε τη συναφθείσα στις 4 Οκτωβρίου 2004 σύμβαση εργασίας ορισμένου χρόνου, με την οποία η προσφεύγουσα προσελήφθη σε θέση εκτάκτου υπαλλήλου. Συναφώς, υπενθυμίζεται ότι, κατά την Επιτροπή, ο λόγος της καταγγελίας ήταν η μη συνδρομή στο πρόσωπο της προσφεύγουσας των απαιτούμενων από το άρθρο 5 του ΚΥΚ όρων. Ειδικότερα, κατά την καθής, ο τίτλος σπουδών της προσφεύγουσας (diploma di Addetto agli Uffici Turistici) δεν επέτρεπε την κατάταξή της στην κατηγορία B*4, κλιμάκιο 2, στην οποία κατετάγη με τη συναφθείσα σύμβαση.
   Προς στήριξη των αιτημάτων της, η προσφεύγουσα προβάλλει τους ακόλουθους ισχυρισμούς και επιχειρήματα και προσάπτει στην Επιτροπή τις ακόλουθες παραβάσεις:
   
               —
            
            
               το γεγονός ότι μεταξύ των όρων της προκηρύξεως του διαγωνισμού COM/2004/5352/R, ο οποίος αποτέλεσε τη βάση τόσο της διαδικασίας προσλήψεως της προσφεύγουσας όσο και της παρούσας διαδικασίας, δεν περιλαμβανόταν η υποχρεωτική κατοχή συγκεκριμένου τίτλου σπουδών·
            
         
               —
            
            
               παράβαση και εσφαλμένη εφαρμογή του άρθρου 5, παράγραφος 3, στοιχείο α', περιπτώσεις ii και iii, του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων. Συναφώς, η προσφεύγουσα υποστηρίζει, αφενός, ότι το επίμαχο δίπλωμα αποτελεί τίτλο ο οποίος πιστοποιεί την ολοκλήρωση τριετούς κύκλου σπουδών δευτεροβάθμιας εκπαιδεύσεως που οδηγεί σε δίπλωμα επαγγελματικής καταρτίσεως παρέχοντος πρόσβαση στην ανώτατη εκπαίδευση και, αφετέρου, ότι η ίδια, κατά το διάστημα από 1ης Μαΐου 2001 έως 30 Απριλίου 2004, άσκησε στο Centro Comune di Ricerca di Ispra [κοινό κέντρο έρευνας της Ispra] καθήκοντα απολύτως όμοια με αυτά της θέσεως που αφορά ο εν λόγω διαγωνισμός·
            
         
               —
            
            
               παράβαση των άρθρων 14 και 47 έως 50α του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων·
            
         
               —
            
            
               παραβίαση της αρχής της δικαιολογημένης εμπιστοσύνης·
            
         
               —
            
            
               παράνομη συμπεριφορά της Διοικήσεως που συνίσταται σε παραβίαση της αρχής της ασφάλειας δικαίου και της αρχής της ίσης μεταχειρίσεως.